Varts zuppadas

M es frar è mo 13 mais pli giuven che jau, quai vul dir che nus ans enconuschain gia passa 30 onns. En sasez stuess ins crair ch’ins enconuschia l’auter suenter tant temp tras e tras, ma tuttina datti anc varts zuppadas ... Cur che jau hai scrit avant dus onns in artitgel hai jau tradì en quel che jau na saja insumma nagin freak da ballape e na guardia betg savens tals gieus, ma sche jau entschaivia a persequitar in gieu sappia jau strusch pli chalar. In bun gieu cun tensiun guard jau alura gugent fin la fin. – Il commentari da mes frar è propi stà legher: el ha numnadamain ris da schluppar e m’ha ditg che jau haja fatg qua ina buna sgnocca en mes artitgel! Mias emprovas da persvader el che quai na saja nagina sgnocca èn stadas invanas. – Uss stat in nov campiunadi mundial da ballape avant porta. Blers s’allegran, blers fan da sturn e perdan bunamain la testa ed auters n’interessa quai insumma betg. Jau vegn segir a guardar l’in u l’auter gieu. E quai fiss gist ina buna chaschun d’envidar mes frar tar mai a chasa per guardar ensemen in gieu. Sper in guid per ils campiunadis mundials dat quest numer dad «Oise Lade» er divers tips e bunas ideas per dar a talas occurrenzas in bun rom. Ed alura, gea alura po mes frar sa persvader sez ch’i dat propi questas varts – stadas fin uss zuppadas ad el – tar sia sora. 

Jau giavisch a Vus blers bels gieus plain tensiun e natiralmain bun success a nossa squadra naziunala! 

Cordialmain 
Karin Kohler-Pattis